Malė

Malė (mald. މާލެ) – miestas Indijos vandenyne, Maldyvų salų sostinė ir didžiausia gyvenvietė. Išsidėstęs Malės atole, netoli pusiaujo. Tai pagrindinis šalies ekonominis ir administracinis centras bei prekybos uostas. Pagrindinė ekonominė veikla – žuvų konservavimas; taip pat prekiaujama kokoso palmių produkcija. Koralų, kokoso plaušų dirbinių dailieji amatai. Išvystyta turizmo pramonė. Su Šri Lanka, esančia į šiaurę nuo salų, Malė susisiekia laivais, be to, netoli miesto yra modernus tarptautinis Hululės oro uostas. Yra Mokytojų rengimo institutas, Maldyvų aukštojo mokslo koledžas (įkurtas 1998 m.), Maldyvų nacionalinis lingvistinių ir istorinių tyrimų centras (nuo 1982 m.), Nacionalinė biblioteka (1945 m.), Nacionalinis muziejus (įkurtas 1952 m.), Esjehi meno ir amatų galerija. Didžiojo penktadieninė mečetė (XVII a.), Sultono rūmai (1906 m.). Etimologija Miesto pavadinimas kildinamas nuo sanskritiško žodžio mal, reiškiančio „sala“. Pagal kitą versiją, Malės vardas kilęs nuo arabiško žodžio Maḥal („tvirtovė“) – dar XII a. arabai čia yra pastatę tvirtovę, kurios liekanos tebėra iki šiol. Istorija Malė 1887–1965 m. buvo britų protektorato dalis, 1965 m. tapo nepriklausomų Maldyvų Salų (nuo 1968 m. vadinamų Maldyvų Respublika) sostine. Daugelis senųjų pastatų nesyk buvo sugriauta tankinant salos užstatymą. Šaltiniai